Vruntlike grote tovoren und wes ik gudes vormach. Wetet, leven vrundes, dat ik juwen bref wol vornomen hebbe, dar gi mi inne scriven van Alff van Moellen; des wetet, dat he hir was, und he was hir men ene nacht, und were mi juwe bref er gekomen, ik wolde gerne umme juwen willen minen guden willen dar an bewiset hebben. Item wetet, hern borgermestere und raat, dat Kersten Witte hir bi mir is und beclaget seer ofver her Hermen Lippen und her Gerlach Witten und her Albrecht Romor und Hans Blomendal und Jacob van der Molen, dat eme dat sine nicht mach volgen, dar he ere und recht to hevet, und dat he lange vorvolget heft, dat eme dar grot homot und gewalt ofver schutt. Item bidde ik ju, leven vrundes, dat eme dat sine moge warden, dar he ere und recht to hevet, und dat mi hir moge en antwart van warden mit den ersten, und he is hir to mi gekomen mit geleide vri af und to und nemant em to argende und dat hir vorder gen vordret van en kome, und hebbe ikket gedan in dat beste umme juwe willen, und latet ene mine bede geneten und scrivet mi ein antwart, dar he und ik mi na richten mach. Bedet to mi also to juwen vrunde. Gode almechtige siit befolen to ewigen tiden. Gescreven to Wiborch des sondages negest vor sunte Johans dage. Kersten Niclisson, ritter und hovetman to Wiborch. Adress: Den ersamen, vorsichtigen luden, borgermestere und radmen to Revel, kome desse bref etc.